ঈশানী যে জানত না যে এমন দিন আসছে, তা নয়। মেয়ের এই যাওয়া তার জীবনের যেন এক মিঠে কড়া অভিজ্ঞতা। সগৌরবে উচ্চশিক্ষা লাভ করতে মেয়ে বিদেশে যাচ্ছে তাতে কোন বাপ-মায়ের না বুক ভরে যায়? কত কি ভাবনার অস্ত্রে নিজের মস্তিষ্ককে শান দিয়ে রেখেছিল ঈশানী। আর পাঁচটা মায়েদের মতো এম্পটি নেস্ট সিণ্ড্রোমে ভুগবে না। বহুকিছু করার আছে জীবনে। সেই কোন ফেলে আসা দিনে কোলকাতার আর পাঁচটা মেয়েদের মতন সেও ছবি আঁকতো, গান করতো, নাচ-আবৃত্তি শিখতো। আবার কি সেই বিদ্যেগুলো ঝেড়ে ঝুড়ে শুরু করা যায় না? তাছাড়া নিজের দিকেও তো একটু নজর দিতে হয়। মধ্যপ্রদেশে হালকা মেদ জমেছে। ভোরের হাঁটাটা এবার নিয়মিত করা দরকার। কোনদিন বা ক্যামেরা ঝুলিয়ে না হয় চলে যাওয়া যেতে পারে মেরীন ড্রাইভের দিকে। ঘন নীল আরব সাগরের জলে পানকৌড়ির মতো ভাসছে সেইলবোটগুলো। গম্ভীর অম্বুরের বুক চিরে দুরন্ত গতিতে ছুটে চলে যাচ্ছে স্পীড বোট। সাদা-লাল রং করা মাছ ধরার ট্রলিগুলো এই ভোরে চলে যায় কত দূরে। ফেরে সাঁঝবেলায় বা রাত কাবার করে পরদিন ভোরে। পশ্চিম ঘাট পর্বতমালা কালো সিল্যুটের মতন। তাতে পড়েছে নতুন ভোরের কাঁচাসোনা রং। ডানায় ভোরের আলো মেখে উড়ে উড়ে ঘুরছে সী-গল, পায়রার দল।